১৬ জানুয়ারি বিশ্বজুড়ে ইন্টারনেট বিভ্রাট! এবার কী হবে?

ওয়েব ডেস্ক: আগামীকাল অর্থাৎ, ১৬ জানুয়ারি বিশ্বজুড়ে ইন্টারনেট পরিষেবা বিকল (Internet Blackout) হতে পারে—এমন একটি দাবি ঘিরে সম্প্রতি হইচই পড়ে গিয়েছে সামাজিক মাধ্যমে (Social Media)। এক ইনফ্লুয়েন্সারের বক্তব্য অনুযায়ী, আমেরিকার জনপ্রিয় কার্টুন শো (Cartoon Show) ‘দ্য সিম্পসন্স’-এর (The Simpsons) একটি পর্বে নাকি এই ঘটনার ইঙ্গিত দেওয়া হয়েছিল। কিন্তু এই শো থেকে কীভাবে ইন্টারনেট বন্ধ থাকার ইঙ্গিত পাওয়া গেল? সেটা এবার জেনে নেওয়া যাক।

১৯৮৯ সালে শুরু হওয়া ‘দ্য সিম্পসন্স’ কার্টুন শো বহু বার বিভিন্ন ঘটনার পূর্বাভাস দিয়েছে বলে দাবি করেন এর ভক্তরা। ডোনাল্ড ট্রাম্পের (Donald Trump) প্রেসিডেন্ট হওয়া, করোনা অতিমারি (COVID-19), এমনকি টুইন টাওয়ার হামলা (Twin Tower Attack) নিয়েও নাকি এই শোতে আগাম ইঙ্গিত ছিল। কিছু দিন আগে কার্টুনের একটি দৃশ্যকে কেন্দ্র করে দাবি করা হয়, ২০২৫ সালের ১৬ জানুয়ারি ইন্টারনেট পরিষেবা বিশ্বজুড়ে বন্ধ হয়ে যাবে। সোশ্যাল মিডিয়ার বিভিন্ন প্ল্যাটফর্মে এই দাবি নিয়ে আলোচনা চলছে। তবে অনেকে আবার এই দাবি সম্পূর্ণ ভুয়ো বলে উড়িয়ে দিয়েছেন।

আরও পড়ুন: হোয়াটসঅ্যাপের মেসেজ পড়ে নেবে CIA! কী বললেন জুকারবার্গ

আসলে ‘দ্য সিম্পসন্স’-এর নির্মাতা ম্যাট গ্রোইনিং সম্পর্কে একাধিক ষড়যন্ত্র তত্ত্ব রয়েছে। অনেকে বলেন, ম্যাটের কাছে এমন এক যন্ত্র রয়েছে, যা দিয়ে তিনি ভবিষ্যৎ দেখতে পান। যদিও এসব তত্ত্বের কোনও প্রমাণ পাওয়া যায়নি। এই বিতর্কিত ইন্টারনেট বিভ্রাটের দাবির সত্যতাও যাচাই করা সম্ভব হয়নি।

তবে বিশ্বজুড়ে ইন্টারনেট পরিষেবা বন্ধ হওয়ার মতো ঘটনা অত্যন্ত বিরল। বিশেষজ্ঞদের মতে, এমন কোনও প্রযুক্তিগত বা বৈজ্ঞানিক ভিত্তি নেই, যা থেকে এমন একটা বড় মাপের বিভ্রাটের আশঙ্কা করা যায়। তাই ‘দ্য সিম্পসন্স’-এর ভবিষ্যদ্বাণী মেনে নিয়ে আতঙ্কিত হওয়ার বদলে বিষয়টি নিয়ে কৌতূহল রাখাই শ্রেয়।